राड़ें दा तिहार डुग्गर जन-जीवन च प्रचलत भूमि-चित्तरकला दा प्रमाण ऐ। राड़े असल च उस खुशी दे मौके पर उब्भरने आले सुन्दर भावें गी रंगें राहें बुहासरना ऐ। उयां ते भूमि चित्तरकला दे राखे डुग्गर दे किश होर तिहार बी हैन जियां नाग पैंचमी, होई, दियाली, तुलसी दा बर्त आदि पर इन्दें सबनें चा राड़ें दी चित्तरकला सिर कढदी ऐ। स्हाड़े ब्याहें-कारजें पर जिसलै लाड़ी ने दफेरै सौह्रै घर औना होऐ जां घरै दे कुसै जीबै नै तीरथ-जात्तरा करियै औना होन्दा ऐ तां उसदे स्वागतै च बेह्ड़ै जां पसारै च शैल बड्डा जनेहा चकोर भूमि-चित्तर बनाया जन्दा ऐ जिसगी ‘चौक’ गलाया जन्दा ऐ।